Cristoffer, van Godes gnaden to Denemarcken, der Wende unde der Goten koning, palantzgrave bii Rein unde hertogh in Beyeren. Unsen grut tovoren. Wetet, leven vrundes, dat vor uns geweset is Herman Hilge, borgher to Lubeke, unde hefft uns vorbracht, wo he van jwen inwaner her Cristiern Nigelsson* beschadiget is unde umme dezulve zake willen is her Koste Borsteell dar mede in clage gekomen, darumme hefft Herman Hilge den vorbenomeden her Kosten to rechte eschet vor de stede unde her Koste em neen recht plegen wolde, also Herman Hilge vor uns gezecht hefft. Worumme, leven vrundes, bidden wii jw, dat gii de vorbenomede her Cristiern unde her Kosten underwisen, dat zee den ergenanten Herman Hilgen doen zo vele, also recht is, edder sick mit em umme de zake in vruntscop vorliken twischen hiir unde pinxsten negesttokomende. Schyt dat over nicht, schall den de vorbenomede Herman Hilge de jwen mit rechte upholden in unsem rike, dat were uns nicht leeff**. Hiirane doet, dat he unser bede neten magh; dat willen wii tegen jw unde den jwen vorschylden. Blivet bii Gode. Screven up unsem slote Kopenhaven crastino decollacionis beati Johannis, under unsem secrete, anno Domini etc. quadragesimo. Adress: Den ersamen, wisen borgermesteren, raatmannen, ... unde den gildbroderen der kindergilde to Revell, kom[e disse breff].